訪彭門太守蘇子瞻學士
作者：釋道潜
朝代：宋

paragraphs: 眉山鬰茀眉水清，清淑之氣鍾群形。
精璆美璞不能擅，散發宇內爲豪英。
煌煌蘇氏挺三秀，豫章杞梓參青冥。
少年著書即稽古，經緯八極何崢嶸。
未央宮中初射策，落筆游刃揮新硎。
翰林醉翁發奇歎，臺閣四座爭相驚。
逡巡傳玩騰衆手，一日紙價增都城。
同時父子擅芳譽，芝蘭玉樹羅中庭。
風流浩蕩播江海，粲若高漢懸明星。
前年聞公適吳會，壺漿跪道人爭迎。
浮雲流水付幽討，下視世網鴻毛輕。
野人弱齡不事事，白首丘壑甘忘情。
神仙高標獨未識，暫棄蘿月人間行。
朝吳暮楚失邂逅，惝怳夜夢還惸惸。
邇來旅食寄梁苑，坐歎白日徒虛盈。
彭門千里不憚遠，秋風匹馬吾能征。
鈴齋吏退屬幽款，一看揮塵銀河傾。